
A vezikulumok mozgását leíró differenciálegyenlet rendszer vizsgálata

A fizikában és a biológiában gyakran előfordulnak olyan jelenségek, amelyek folyadékba merített kis részecskék mozgásának megismerését teszik szükségessé.
A vezikulumnak nevezik az olyan zárt foszfolipid membránt, amely a belsejében lévő folyadékot elválasztja a membránon kívül lévő folyadéktól. A fizikusok érdeklődése egyre növekszik irántuk biológiai jelentőségük miatt (oxigén transzport, anyagminták és gének célzott testbe juttatása). Fontos szerepük van a vörösvérsejtek vizsgálatában és a membránok biofizikájában. A vezikulumok dinamikájának vizsgálata különösen fontos, mert így a bonyolultabb vörösvérsejtek is megérthetők. Megfigyelték, hogy a vezikulumok legalább három mozgásfajtával rendelkeznek. A dolgozatban a Misbah-féle modell autonóm differenciálegyenlet-rendszerének vizsgálatával foglalkozunk. Egyes paraméter értékekre egzakt megoldást keresünk, majd bizonyítjuk a megoldások létezését és egyértelműségét. A differenciálegyenlet-rendszer kvalitatív vizsgálatára lineáris stabilitásvizsgálatot végzünk a fázistéren, amelyből megmutatható, hogy milyen esetekben létezik periodikus megoldás, továbbá általános megoldást adunk bármely paraméterre. A fázisgörbék megjelenítésére egy saját készítésű általános célú MATLAB programot adunk, amely – egyéb funkciókon kívül – kirajzolja az iránymezőt, a sajátértékek alapján elvégzi az egyensúlyi pontok osztályozását és megállapítja a stabilitást.



